Des de hui fins al 7 de novembre es poden sol·licitar les ajudes de “Cap xiquet sense esport”
29 de octubre de 2019

Fa uns dia, l'Ajuntament de l'Eliana va obrir el termini de sol·licituds per als programes d'ajudes i beques al lloguer jove, escolarització de 0 a 3 anys, transport per a estudiants i per a l'estudi de música i dansa. Aquest termini acaba el pròxim 4 de novembre inclòs.

Ara, el Consistori torna a convocar una altra ajuda dins del programa “Cap xiquet sense esport”. D'ell es poden beneficiar les usuàries i usuaris de les Escoles Esportives Municipals menors de 23 anys. Les ajudes contemplen una bonificació en el preu a pagar que va des del 25% al 100%, segons el nivell de renda familiar dels sol·licitants, amb un valor màxim de 230 euros per alumne i temporada.

El programa té com a finalitat promoure la igualtat d'oportunitats del sector de la població al qual va dirigit per a poder realitzar una activitat esportiva en les instal·lacions municipals i a través de les Escoles Esportives Municipals, subjectes a l'Ordenança Reguladora de Preus Públics en vigor.

Els sol·licitants han d'estar empadronats a l'Eliana almenys sis mesos abans de la convocatòria de l'ajuda, han de ser menors de 23 anys, estar matriculats a les Escoles Esportives en 2019 acreditant assistència i estar al corrent de pagament, no gaudir d'una altra ajuda similar per a la mateixa fi i han de presentar la documentació acreditativa de la renda familiar de 2018, tal com estableixen les bases.

Les sol·licituds es poden presentar en les oficines del Poliesportiu Municipal fins al 7 de novembre inclòs, en horari de 10.30 a 14.00 hores, o pel registre d'entrada de l'Ajuntament de l'Eliana. Les bases i annexos per a emplenar la sol·licitud es poden descarregar en la web municipal, en la següent adreça:  http://www.leliana.es/va/page/subvencions.